ANEXA 5 – REGULI SPECIFICE

# 

# 1. Cuantumul maxim al grantului (articolul 5.2)

## 1.1. Majorarea grantului cu costuri excepționale

Cuantumul maxim total al grantului indicat la Articolul 5.2 poate fi majorat printr-un act adițional, în conformitate cu Articolul 39.

AN va majora cuantumul maxim total al grantului pe baza sumei de prefinanțare plătite deja beneficiarului, a cuantumului fondurilor suplimentare necesare solicitate și a naturii cheltuielilor care urmează să fie aprobate.

Beneficiarul poate depune o cerere justificată de fonduri suplimentare pentru costuri excepționale pentru participanți, cu condiția ca aceste costuri suplimentare să nu poată fi acoperite printr-un transfer de fonduri în limita sumei grantului acordat inițial prin contract (transfer care nu trebuie sa afecteze negativ îndeplinirea obiectivelor specificate în Anexa 1).

AN va emite actul adițional pentru suplimentarea fondurilor în cel mai scurt timp posibil dacă este necesar ca beneficiarul să respecte regulile referitoare la asigurarea sprijinului de includere destinat participanților

# 2. Flexibilitate bugetară (articolul 5.5)

Nu se aplică

# 3. Destinatarii sprijinului financiar pentru terți (Articolul 9.4)

În cazul în care, în timpul implementării proiectului, beneficiarul trebuie să acorde sprijin participanților, acest sprijin trebuie acordat de beneficiar în conformitate cu condițiile specificate în Anexele 1, 2 și 3.

Beneficiarul trebuie să transfere integral participanților sprijinul financiar pentru categoria bugetară ”***Bani de buzunar***” aplicând ratele pentru costurile bazate pe unități specificate în Anexa 3, și:

1. fie să transfere integral participanților la activitățile proiectului, sprijinul financiar pentru transport și sprijin lingvistic aplicând ratele pentru costurile bazate pe unități specificate în Anexa 3,
2. fie să ofere sprijin participanților la activitățile proiectului pentru aceleași categorii bugetare menționate mai sus, sub forma furnizării bunurilor și serviciilor necesare. În acest caz, beneficiarul trebuie să se asigure că furnizarea acestor bunuri și servicii va respecta standardele de calitate și de siguranță necesare.

Beneficiarul poate combina cele două opțiuni specificate în paragraful anterior, cu condiția ca acestea să asigure un tratament corect și echitabil pentru toți participanții. În acest caz, condițiile aplicabile fiecărei opțiuni trebuie aplicate pentru categoriile bugetare vizate de respectiva opțiune.]

# 4. Protecția datelor (Articolul 15)

## 4.1 Raportarea cu privire la respectarea obligațiilor în materie de protecție a datelor

Beneficiarii vor prezenta în raportul final măsurile instituite pentru a asigura conformitatea operațiunilor lor de prelucrare a datelor cu Regulamentul (UE) 2018/1725, în conformitate cu obligațiile stabilite la Articolul 15, cel puțin cu privire la următoarele subiecte: securitatea prelucrării, confidențialitatea prelucrării, asistența acordată operatorului de date, păstrarea datelor, contribuția la audituri, inclusiv la inspecții, stabilirea unor evidențe ale datelor cu caracter personal pentru toate categoriile de activități de prelucrare desfășurate în numele operatorului.

# 5. Drepturi de proprietate intelectuală (DPI), informații preexistente și rezultate, Drepturi de acces și drepturi de utilizare (Articolul 16)

## 5.1 Lista informațiilor preexistente

În cazul în care drepturile de proprietate industrială și intelectuală (inclusiv drepturi ale terților) există anterior încheierii contractului, beneficiarii trebuie să întocmească o listă cu aceste drepturi de proprietate industrială și intelectuală preexistente, specificând deținătorii drepturilor.

Coordonatorul trebuie – înainte de începerea activității – să prezinte această listă către AN.

## 5.2 Materiale educaționale

În cazul în care beneficiarii produc materiale educaționale în cadrul proiectului, aceste materiale trebuie să fie disponibile prin intermediul internetului, în mod gratuit și cu licențe deschise[[1]](#footnote-2). Beneficiarii trebuie să se asigure că adresa de internet utilizată este valabilă și actualizată. În cazul în care găzduirea site-ului web este întreruptă, beneficiarii trebuie să elimine site-ul din sistemul de înregistrare a organizațiilor, pentru a evita riscul ca domeniul să fie preluat de o altă parte și redirecționat către alte site-uri web.

# 6. Comunicare, diseminare și vizibilitate (Articolul 17.4)

Beneficiarii se obligă să recunoască sprijinul primit în cadrul programului Corpul European de Solidaritate în toate materialele de comunicare și promovare, inclusiv pe site-uri web și pe platformele de comunicare socială.

Ghidurile privind identitatea vizuală pentru beneficiari și pentru alți terți sunt disponibile la adresa:

<https://commission.europa.eu/funding-tenders/managing-your-project/communicating-and-raising-eu-visibility_ro>

## 6.1 Platforma de prezentare a rezultatelor proiectelor finanțate prin programul Corpul European de Solidaritate

Dacă proiectul a produs rezultate care pot fi împărtășite, beneficiarul le va face publice utilizând Platforma de prezentare a rezultatelor proiectelor finanțate prin Programul Corpul European de Solidaritate (<https://youth.europa.eu/solidarity/projects>).

# 7. Reguli specifice privind desfășurarea PROIECTULUI (Articolul 18)

## 7.1 Măsuri restrictive impuse de UE

Beneficiarii trebuie să se asigure că grantul UE nu aduce beneficii partenerilor asociați, subcontractanților sau beneficiarilor de sprijin financiar acordat terților care fac obiectul unor măsuri restrictive (sancțiuni) adoptate în temeiul Articolului 29 din Tratatul privind Uniunea Europeană sau al Articolului 215 din Tratatul privind Funcționarea Uniunii Europene (TFUE).

# 8. Raportare (Articolul 21)

## 8.1 Instrumentul de raportare și gestionare al Corpului European de Solidaritate

Beneficiarul trebuie să utilizeze instrumentul online de raportare și gestionare pus la dispoziție de Comisia Europeană pentru a înregistra toate informațiile referitoare la activitățile întreprinse în cadrul proiectului (inclusiv activitățile care nu au fost sprijinite în mod direct cu un grant din fonduri UE) și pentru a completa și transmite raportul (rapoartele) intermediar(e) (dacă sunt disponibile în instrumentul de raportare și gestionare al programului Corpul European de Solidaritate și pentru cazurile menționate la Articolul 21.2) și raportul final. Beneficiarul nu poate externaliza sarcina de raportare și nu poate oferi acces la instrumentul de raportare și management unor persoane externe beneficiarului.

Beneficiarul va introduce informațiile privind participanții și activitățile de îndată ce sunt selectați participanții și nu mai târziu de 2 săptămâni înainte de începerea activității participantului

Activitățile trebuie să fie înregistrate în instrumentul de raportare și gestionare al Corpului European de Solidaritate înainte de data începerii și revizuite odată ce sunt finalizate.

## 8.2 Raportul intermediar

Raportul intermediar include o parte tehnică.

Partea tehnică include o prezentare generală a implementării activităților. Aceasta trebuie elaborată utilizând modelul pus la dispoziție de AN (dacă există).

Prin semnarea raportului tehnic, beneficiarii confirmă că informațiile furnizate sunt complete, corecte și adevărate.

Pentru raportul intermediar, pe lângă partea tehnică, trebuie furnizată o situație/declarație financiară.

## 8.3 Raportul final

Raportul final trebuie să includă următoarele informații:

1. costurile bazate pe unități utilizate pentru următoarele categorii bugetare:

* Transport
* Costuri aferente gestionării proiectului
* Sprijin organizațional
* Sprijin pentru includere destinat organizațiilor
* Bani de buzunar
* Sprijin lingvistic
* Vizite pregătitoare

1. Costuri reale suportate efectiv pentru categoriile bugetare:

* Costuri excepționale

În cadrul verificării raportului final, Agenția Națională poate solicita documente justificative pentru oricare dintre costurile pe care beneficiarul le declară în raportul final.

## 8.4 Evaluarea raportului final

Raportul final va fi evaluat în coroborare cu rapoartele participanților și cu alte documente ale proiectului solicitate prin prezentul contract de finanțare. Rezultatul evaluării va fi un punctaj de maximum 100 de puncte. Se va utiliza un set comun de criterii de evaluare pentru a stabili măsura în care proiectul a fost implementat în conformitate cu țintele stabilite în Anexa 1 la prezentul contract, cu Planul de Activitate și cu Standardatele de calitate ale Corpului European de Solidaritate.

Beneficiarul va trimite raportul final după data de încheiere a proiectului sau la data când au fost finalizate activitățile prevăzute, cu respectarea duratei minime stabilite în Ghidul Programului.

**Nota bene**: La momentul transmiterii raportului final, Beneficiarul va anexa o declarație prin care își asumă că va efectua toate plățile angajate în timpul perioadei de eligibilitate, dar rămase restante la momentul încheierii proiectului, în cel mult 60 de zile calendaristice de la primirea notificării privind rezultatul evaluării raportului de către AN.

# 9. Sumă datorată (Articolul 22.3)

Beneficiarul trebuie să se asigure că activitățile din cadrul proiectului pentru care a fost acordat sprijinul financiar sunt eligibile în conformitate cu regulile stabilite în Ghidul Programului Corpul European de Solidaritate și cu prezentul contract.

Durata deplasării nu va fi luată în considerare atunci când se stabilește conformitatea cu durata minimă eligibilă a activităților specificată în Anexa 1

AN va considera ineligibil orice cost care nu este conformă cu regulile stabilite în Ghidul Programului Corpul European de Solidaritate, completate de regulile stabilite în prezentul contract.

Cuantumurile granturilor corespunzătoare acestor costuri vor fi recuperate integral. Recuperarea va viza toate categoriile bugetare pentru care s-a acordat un grant în legătură cu costurile declarate ineligibile.

În ceea ce privește costurile aferente vizitelor pregătitoare suportate de participanții care decid ulterior să nu efectueze nicio activitate de voluntariat individual sau de voluntariat în echipă, beneficiarul va prezenta AN o justificare în care va explica motivele pentru care nu au fost implementate activități în legătură cu tânărul participant în cauză. In baza acestei justificării, AN poate aproba costuri respective

# 10. Verificări, Controale, audituri și investigații (Articolul 25)

În sensul Articolelor 21 și 25, coordonatorul sau beneficiarii în cauză trebuie să furnizeze AN copii ale documentelor justificative menționate în Anexa 2, în format tipărit sau în format electronic, cu excepția cazului în care AN solicită transmiterea documentelor justificative în original. AN trebuie să returneze beneficiarului documentele justificative originale după analizarea lor. În cazul în care beneficiarul nu este autorizat din punct de vedere legal să trimită documente originale, acesta poate transmite copii ale documentelor justificative.

Toate documentele aferente plăţilor efectuate din grantul alocat în baza prezentului contract trebuie să poarte menţiunea: **„Plătit din contractul nr. ...”.**

Proiectul poate face obiectul următoarelor verificări suplimentare : verificare documentară aprofundată, verificare la fața locului și verificare de sistem, inclusiv organizarea și efectuarea de activități de constatare a neregulilor şi de stabilire a creanţelor bugetare cu emiterea unui titlu de creanță, potrivit legislației românești aplicabile în cauză. În acest context, AN poate solicita beneficiarului să furnizeze documente justificative sau dovezi suplimentare, altele decât cele prevăzute în Anexa 2, care sunt necesare în mod obișnuit pentru tipul de verificare respectiv.

## 10.1 Verificarea aprofundată (desk check)

este o verificare aprofundată a documentelor justificative („desk check”) efectuată la sediul AN, care poate avea loc în etapa verificării raportului final sau ulterior. La cerere, beneficiarul trebuie să prezinte AN documentele justificative pentru toate categoriile bugetare.

## 10.2 Verificări la fața locului

Verificările la fața locului sunt efectuate de AN la sediul beneficiarului sau în orice alt loc relevant pentru executarea proiectului. În timpul verificărilor la fața locului, beneficiarul trebuie să pună la dispoziția AN, pentru analiză, documentele justificative originale pentru toate categoriile bugetare și trebuie să permită AN accesul la înregistrarea cheltuielilor aferente proiectului în contabilitatea beneficiarului.

Verificările la fața locului pot lua următoarele forme:

1. **Verificare la fața locului în timpul implementării proiectului:** acest tip de verificare este realizat în timpul implementării proiectului pentru ca AN să poată verifica în mod direct caracterul real și eligibilitatea tuturor activităților și participanților din cadrul proiectului
2. **Verificare la fața locului după finalizarea proiectului:** acest tip de verificare este realizat după finalizarea proiectului și, de regulă, după verificarea raportului final.

## 10.3 Verificarea de sistem (Audit de sistem)

Verificare de sistem (audit de sistem) este realizată pentru a stabili sistemul intern de control al Beneficiarului pe baza căruia sunt depuse cererile periodice de finanţare în contextul Programului, precum și respectarea de către Beneficiar a angajamentelor asumate în conformitate cu certificatul de calitate obţinut. Verificarea de sistem este realizată pentru a stabili respectarea de către Beneficiar a standardelor de implementare asumate în cadrul Programului Corpul European de Solidaritate. Beneficiarul trebuie să permită AN să verifice caracterul real și eligibilitatea tuturor activităților și participanților din cadrul proiectului prin toate mijloacele documentare, inclusiv prin înregistrări video și fotografice ale activităților întreprinse, pentru a exclude dubla finanțare sau alte nereguli.

# 11. Reducerea grantului (Articolul 28)

Implementarea necorespunzătoare, parțială sau cu întârziere a proiectului poate fi stabilită de AN pe baza raportului final prezentat de beneficiar sau orice altă sursă relevantă inclusiv vizitele de monitorizare, rapoartele intermediare depuse de beneficiarii deținători ai unui certificat de calitatea (Quality Label), verificările aprofundate sau controalele la fața locului efectuate de AN.

În conformitate cu procedura de notare a raportului final care se regăsește la Articolul 8.4 din Anexa 5, AN poate reduce valoarea finală a grantului pentru sprijinul organizațional după cum urmează:

* 10%, în cazul în care raportul final obține un punctaj de cel puțin 50 de puncte și mai mic de 60 de puncte;
* 25%, în cazul în care raportul final obține un punctaj de cel puțin 40 de puncte și mai mic de 50 de puncte;
* 50%, în cazul în care raportul final obține un punctaj de cel puțin 25 de puncte și mai mic de 40 de puncte;
* 75%, în cazul în care raportul final obține un punctaj mai mic de 25 de puncte.

Agenția Națională poate reduce cu până la 100% suma finală a grantului pentru sprijin organizațional și/sau taxele de curs valutar în cazul în care evaluarea raportului final arată că standardele de calitate ale Corpului European de Solidaritate sau cerințele calitative definite în Ghidul Programului nu au fost respectate. Reducerea aplicată este proporțională cu gravitatea și impactul problemelor identificate.

# 12. Comunicarea Între părți (Articolul 36)

Notificările oficiale pe suport de hârtie adresate AN trebuie trimise la adresa AN, așa cum se specifică în preambul.

Notificările oficiale pe suport de hârtie adresate beneficiarilor trebuie trimise la sediul oficial al acestora, așa cum se specifică în preambul.

# 13. Pachet informativ (Info Kit)

AN va trimite beneficiarului pachetul informativ al Corpului European de Solidaritate[[2]](#footnote-3) cel târziu înainte de semnarea contractului dintre beneficiar și participantul la activitatea Corpului European de Solidaritate.

Organizația îi va trimite participantului pachetul informativ al Corpului European de Solidaritate înainte de începerea activității și înainte de semnarea contractului dintre beneficiar și participant.

# 14. Monitorizarea și evaluarea certificatului de Calitate

AN va monitoriza punerea în aplicare a certificatului de calitate (Quality Label) pentru organizatiile coordonatoare (”lead organisation”) în conformitate cu regulile stabilite în Ghidul Programului care a stat la baza acordării certificarii pentru management și în conformitate cu standardele de calitate ale Corpului European de Solidaritate.

În cazul în care monitorizarea evidențiază deficiențe, AN va emite recomandări și/sau instrucțiuni obligatorii pentru remedierea situației. În cazul în care este necesar, AN poate lua măsuri de remediere suplimentare, astfel cum sunt definite în Ghidul Programului care a stat la baza acordării certificarii pentru management și în conformitate cu standardele de calitate ale Corpului European de Solidaritate

# 15. Sprijin lingvistic online (OLS - Online Language Support)

Beneficiarul trebuie să promoveze, să monitorizeze și să susțină utilizarea cursurilor de limbi străine în platforma Online Language Support (OLS).

Beneficiarul trebuie să monitorizeze utilizarea OLS de către participanți, pe baza informațiilor furnizate prin instrumentele de management, și să raporteze numărul de evaluări și cursuri de limbă folosită în rapoartele finale, dacă sunt disponibile statistici.

# 16. Protecția și siguranța participanților

Beneficiarul va dispune de proceduri și măsuri eficiente pentru a asigura protecția și siguranța participanților în cadrul proiectului.

Beneficiarul trebuie să se asigure de faptul că fiecare participant implicat în activități este acoperit de o poliță de asigurare adecvată.

Beneficiarul trebuie să se asigure că fiecare participant la o activitate transfrontalieră este acoperit de polița de asigurare prevăzută de Corpul European de Solidaritate pe întreaga perioadă de ședere a participantului în străinătate

# 17. Certificatul Youthpass

Beneficiarul trebuie să informeze participanții implicați în proiect despre dreptul lor de a primi un certificat Youthpass.

Beneficiarul îi va sprijini pe participanții implicați în proiect prin evaluarea experiențelor de învățare non-formală dobândite de aceștia și are obligația de a furniza un certificat Youthpass fiecărui participant care îi solicită acest lucru la sfârșitul activității.

Beneficiarul trebuie să elibereze fiecărui participant certificatul de participare la încheierea activității.

# 18. Portalul Corpului european de solidaritate

Beneficiarul trebuie să selecteze participanții de pe portalul Corpului European de Solidaritate, trimițând o ofertă prin intermediul Sistemului de administrare și sprijin pentru plasamente (PASS).

# 20. Orice dispoziții suplimentare impuse de legislația națională

Activităţile de prevenire, de constatare a neregulilor, de stabilire şi de recuperare a creanţelor bugetare rezultate din neregulile apărute în obţinerea şi utilizarea fondurilor europene, precum şi de raportare a neregulilor către Comisia Europeană sunt reglementate național prin O.U.G. nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora.

1. Licența deschisă reprezintă un mod prin care proprietarul unei lucrări permite accesul celorlalți la utilizarea resursei. Fiecărei resurse îi este asociată o licență. Există diferite licențe deschise în funcție de nivelul permisiunilor acordate sau de limitele impuse, beneficiarul fiind liber să aleagă licența specifică aplicabilă lucrării sale. Fiecărei resurse produse trebuie să îi fie asociată o licență deschisă. Licența deschisă nu reprezintă un transfer de drepturi de autor sau de drepturi de proprietate intelectuală (DPI). [↑](#footnote-ref-2)
2. <https://www.suntsolidar.eu/documente-relevante-pentru-implementare> [↑](#footnote-ref-3)